Il-Kummissjoni Ewropea llum nediet il-Pjattaforma Fit for Future — grupp ta' esperti ta' livell għoli, li se jgħin lill-Kummissjoni tissimplifika l-liġijiet eżistenti tal-UE u tnaqqas il-piż amministrattiv għaċ-ċittadini u għan-negozji. Dan se jgħin ukoll biex jiġi żgurat li l-leġiżlazzjoni tal-UE tibqa' valida fil-futur, minħabba l-ħtieġa li jiġu indirizzati sfidi ġodda, bħad-diġitalizzazzjoni. Maroš Šefčovič, il-Viċi President għar-Relazzjonijiet Interistituzzjonali u l-Prospettiva, qal: “Is-simplifikazzjoni u t-tnaqqis tal-piżijiet, speċjalment għall-SMEs, huma meħtieġa b'mod partikolari wara l-konsegwenzi tal-pandemija COVID-19. Irridu nesploraw kif id-diġitalizzazzjoni tista' tgħin biex jirnexxilna, filwaqt li jiġi żgurat li l-leġiżlazzjoni tagħna tibqa' tħares 'il quddiem u tkun kapaċi tindirizza l-isfidi l-ġodda.” Il-Pjattaforma Fit for Future – li tikkonsisti fi grupp governattiv u grupp ta' partijiet interessati – tgħaqqad flimkien ir-rappreżentanti nazzjonali, reġjonali u lokali tal-Istati Membri, il-Kumitat tar-Reġjuni, il-Kumitat Ekonomiku u Soċjali Ewropew u gruppi ta' partijiet interessati b'għarfien espert prattiku f'diversi oqsma ta' politika. Ladarba tibda taħdem, il-pubbliku inġenerali u l-partijiet interessati se jkunu jistgħu jagħtu kontribut lill-ħidma tal-Pjattaforma dwar is-simplifikazzjoni u t-tnaqqis tal-piżijiet. Barra minn hekk, iċ-ċittadini u l-partijiet interessati jistgħu wkoll jaqsmu l-fehmiet tagħhom dwar il-liġijiet eżistenti kif ukoll il-proposti għal politiki ġodda tal-UE permezz tal-portal Semma' Leħnek. Sejħa għall-applikazzjonijiet biex jintgħażlu l-esperti Illum, il-Kummissjoni ppubblikat ukoll is-sejħa għall-applikazzjonijiet biex jintgħażlu l-esperti għall-grupp tal-Partijiet Interessati tal-Pjattaforma Fit for Future. Il-membri tagħha li jintgħażlu permezz ta' din is-sejħa għandu jkollhom kompetnza ta' livell għoli fl-implimentazzjoni tal-liġi tal-UE u jkunu kapaċi jirrappreżentaw l-interessi kondiviżi minn organizzazzjonijiet ta' partijiet interessati differenti fl-oqsma tagħhom. Dawn għandhom jirrappreżentaw lin-negozji, partikolarment lill-intrapriżi żgħar u medji, lis-sħab soċjali u lill-organizzazzjonijiet tas-soċjetà ċivili li jkollhom esperjenza diretta b'rabta mal-applikazzjoni tal-leġiżlazzjoni tal-Unjoni. L-applikazzjonijijet jintlaqgħu sad-19 ta' Ġunju 2020. Id-dokumenti huma disponibbli hawn. Sfond Il-Kummissjoni hija impenjata li tissimplifika l-liġi tal-UE u tnaqqas l-ispejjeż mhux meħtieġa bħala parti mill-programm dwar l-idoneità u l-prestazzjoni tar-regolamentazzjoni (REFIT). Huwa importanti li tiġi żgurata l-leġiżlazzjoni tal-UE u l-objettivi tagħha jkomplu jkunu rilevanti, minħabba x-xejriet u l-isfidi l-ġodda, bħad-diġitalizzazzjoni. Il-liġijiet tal-UE għandhom jagħtu l-akbar benefiċċji liċ-ċittadini u lin-negozji, b'mod partikolari lill-intrapriżi żgħar u medji. Il-pjattaforma Fit for Future hi s-suċċessur tal-pjattaforma REFIT, u tibni fuq l-esperjenzi tagħha. Mill-2015 sal-2019, il-pjattaforma appoġġjat il-proċess ta' simplifikazzjoni tal-liġi tal-UE u t-tnaqqas tal-piżijiet regolatorji żejda għall-benefiċċju tas-soċjetà ċivili, in-negozju u l-awtoritajiet pubbliċi. Għamlet rakkomandazzjonijiet lill-Kummissjoni, filwaqt li qieset is-suġġerimenti li saru minn ċittadini u partijiet interessati. Għal aktar informazzjoni Il-website dwar ir-Regolamentazzjoni Aħjar Il-web portal Semma' Leħnek — Illoggja għal notifiki bl-email għal konsultazzjonijiet pubbliċi ġodda! Il-website Fit for Future Platform